'পড়াশোনা করে যে, গুলি খেয়ে মরে সে'
‘পড়াশোনা করে যে, গুলি খেয়ে মরে সে’
ডেইলি সিলেট ডট কম :: প্রকাশিত হয়েছে : সেপ্টেম্বর ২৯, ২০১৮ | ১:১৯ অপরাহ্ন
আন্তর্জাতিক ডেস্ক::পিঠে ব্যাগ নেই তবে হাতে প্ল্যাকার্ড নিয়ে অসময়ে স্কুলের পোশাকে মিছিল করছে প্রাইমারি স্কুলের কিছু শিক্ষার্থী।
তাদের হাতের প্ল্যাকার্ডে লেখা – ‘পড়াশোনা করে যে, গুলি খেয়ে মরে সে।’ তা দেখে চমকে উঠেছেন পথচারীরা।বুধবার ভারতের ইসলামপুরে ছাত্র হত্যা ঘটনায় বিজেপি দলের ডাকা হরতালের সমর্থনে এভাবেই শিক্ষার্থীদের নিয়ে রাস্তায় মিছিলে বের হয়েছিলেন নিতীশ বিশ্বাস নামের এক শিক্ষক।
এ ঘটনায় রাজনৈতিক কর্মকাণ্ডে কোমলমতী শিক্ষার্থীদের জড়িত করার অভিযোগে সমালোচিত হচ্ছেন তিনি। স্পষ্ট রাজনৈতিক বার্তা নিয়ে শিক্ষার্থীদের দিয়ে মিছিল করানোয় ক্ষুব্ধ শিক্ষার্থীদের অবিভাবকসহ এলাকাবাসী।অবিভাবকদের অভিযোগ, মিছিলে না গেলে নম্বর কম দেওয়া হবে বলে হুমকি দিয়ে শিক্ষার্থীদের নিয়ে গিয়েছিলেন অভিযুক্ত শিক্ষক নীতিশ বিশ্বাস।
অনেকে বলেছেন, স্কুলে অনুষ্ঠান আছে বলে সন্তানকে বাসায় এসে নিয়ে গিয়েছিলেন নিতীশ বিশ্বাস।এ বিষয়ে স্কুল শিক্ষা দফতর থেকে পাঠানো কারণ দর্শানো নোটিশে অভিযুক্ত জনকল্যাণ সঙ্ঘ আদর্শ বিদ্যাপীঠের শিক্ষক নীতিশ বিশ্বাস জানান, ওটা কোনো রাজনৈতিক ইস্যু নিয়ে মিছিল ছিল না। ওটা ছিল ইসলামপুরে মৃত ছাত্রদের আত্মার শান্তি কামনায় মিছিল।
মিছিলে বিজেপির কোন পতাকা বা স্লোগান ছিল না বলে দাবি করেন তিনি।অথচ ছবি বলছে অন্য কথা। ছবিতে স্পষ্টই দেখা গেছে, স্কুলের পোশাকে শিশুরা হাতে প্ল্যাকার্ড নিয়ে মিছিল করছে। আর মিছিলের নেতৃত্ব দিচ্ছেন নীতিশবাবু।
এ বিষয়ে এক সর্বভারতীয় সযবাদমাধ্যম বিজেপির স্থানীয় নেতা বিজয় মণ্ডলের সঙ্গে কথা বললে তিনি বলেন, ‘ওই মিছিলে আমিও হেঁটেছি।নীতিশবাবুও হেঁটেছেন।এর মধ্যে সমস্যা কোথায়!’এরপর স্কুলটির ভারপ্রাপ্ত প্রধান শিক্ষিকা জয়শ্রী মণ্ডল বলেন, সেদিন স্কুলে বন্ধ ছিল। স্কুলে তো কোন ছাত্র আসেনি।জেলা শিক্ষা দফতর এ ব্যাপারে সিদ্ধান্ত নিবে।
প্রসঙ্গত ভারতের পশ্চিমবঙ্গের উত্তর দিনাজপুর জেলার ইসলামপুরের এক স্কুলে শিক্ষক নিয়োগ বিক্ষোভে দুই ছাত্র নিহত হওয়ার ঘটনায় বুধবার রাজ্য জুড়ে ১২ ঘন্টা হরতালের ডাক দিয়েছিল বিজেপি।